የብሔር ብሔረሰቦችና ህዝቦች በዓልን በደመቀ ሁኔታ ለማክበር ሰፊ ዝግጅት እየተደረገ ነው
ጅጅጋ፤ ጥቅምት 22/2006/ዋኢማ/ – በኢትዮጵያ ሶማሌ ክልል አዘጋጅነት የሚከበረውን የኢትዮጵያ ብሄር፣ ብሄረሰቦችና ህዝቦች ቀን በዓል በደማቅ ሁኔታ ለማክበር የክልሉ መንግስትና ህብረተሰቡ ከወዲሁ ሰፊ ዝግጅት እያደረጉ መሆኑ የበዓሉ ማስተባበሪያ ጽህፈት ቤት አስታወቀ ።የኢትዮጵያ ሶማሌ ክልል የ8ኛው ብሄር፣ ብሄረሰቦችና ህዝቦች ቀን በዓል ማስተባበሪያ ጽህፈት ቤት ኃላፊ አቶ በሽር አህመድ ሀሺ እንደገለጹት፤ በበዓሉ ወቅት ለሚመጡ እንግዶች የማረፊያ ቦታዎች፣ የመሰብሰቢያ አዳራሽ፣ በዓሉ የሚከበርበት የስቴድየም የማስፋፊያ ስራ በእቅዳቸው መሰረት እየተከናወኑ ነው።የበዓሉ አብዛኛው ስራዎች ከእቅዱ አስቀድመው እንደሚጠናቀቁ የገለፁት ኃላፊው፤ በተለይም እንግዶች የማረፊያ ችግር እንዳያጋጥማቸው ለማድረስ የሚያስችሉ የእንግዶች ማረፊያ ቤቶች በተገቢው ሁኔታ የተሰናዳ መሆኑም አስረድተዋል።በክልሉ በጅጅጋ ከተማ ከሚገኙ ሆቴሎችና የእንግዳ ማረፊያ ቤቶች በተጨማሪ የክልሉ መንግስት ለእንግዶች ማረፊያ የሚሆኑ በርካታ የእንግዳ ማረፊያ ቤቶች ተገንብተው ለአገልግሎት መብቃታቸውን ጠቁመው፤ በበዓሉ ወቅት ወደ ክልሉ የሚመጡ እንግዶች በአግባቡ ተስተናግደው እንዲሄዱ የሚያስችል ዝግጅት በየዘርፉ እየተከናወነ ነው ብለዋል።በርካታ እንግዶች ያርፉበታል ተብሎ የሚጠበቀውና በሶማሌ ባህላዊ ቤቶች አሰራር የተገነባው 230 ቤቶችን የያዘው የካሊ መንደርም ግንባታ መጠናቀቁን አስታውቀዋል።እንዲሁም ከ30ሺ በላይ የሚሆኑ እንግዶችን የሚያስተናግድ የስታዲየም ማስፋፊያ ዝግጅትም መጠናቀቁን ጠቁመው፤ ሶስት አዳዳስ የመሰብሰቢያ አዳራሾች ግንባታም ተጠናቋል ብለዋል።የጅጅጋ ከተማ ነዋሪዎችና የከተማዋ አጎራባች ከተማ ነዋሪዎችም አካባቢያቸውን በማስዋብ እንግዶቹን ለመቀበል ቀደም ብለው ዝግጅት መጀመራቸውን አስረድተዋል።የኢትዮጵያ ብሄር፣ ብሄረሰቦችና ህዝቦች ቀን በዓል የአገሪቱ ህገ-መንግስት የጸደቀበት፣ ብሄር፣ ብሄረሰቦችና ህዝቦች መብታቸው የተከበረበት ልዩ ቀን በመሆኑ የሶማሌ ክልል ህዝብ ቀኑን በልዩ ሁኔታ እንደሚያከብረው አስረድተው፤ ህብረተሰቡ እንግዶቹን ተቀብሎ ለማስተናገድ በጉጉት ላይ መሆኑንና ከወዲሁ ዝግጅት እያደረገ መሆኑን ተናግረዋል።በየዓመቱ ህዳር-29 የሚከበረው የኢትዮጵያ ብሄር፣ ብሄረሰቦችና ህዝቦች ቀን በዓል በሚቀጥለው ህዳር በኢትዮጵያ ሶማሌ ክልል አዘጋጅነት ለ8ኛ ጊዜ በጅጅጋ ከተማ ተከብሮ እንደሚውል ዋልታ ኢንፎርሜሽን ማዕከል ዘግቧል።